Aanvallers slaan toe terwyl vriende kuierArgieffoto ŉ Groep van vyf gewapende mans het Woensdagaand inwoners van ŉ kleinhoewe buite Pretoria aangeval terwyl hulle saam met vriende gekuier het. Ian Cameron, AfriForum se hoof van gemeenskapsveiligheid, het gesê die voorval het omstreeks 19:15 op ŉ kleinhoewe in die Hennopsrivier-omgewing, suidwes van Pretoria, plaasgevind. Kapt. Augustinah Selepe, polisiewoordvoerder, het aan Maroela Media gesê vyf onbekende gewapende verdagtes het die huiseienaar en sy vrou oorval toe hulle saam met vriende op die stoep gesit en kuier het. “Die verdagtes het vuurwapens op die slagoffers gerig en op waardevolle besittings aangedring. Die huiseienaar kon daarin slaag om na sy kamer op die boonste verdieping te hardloop om sy vuurwapen te kry,” het sy gesê. Die aanvallers het intussen die slagoffers van onder meer selfone, geld en juweliersware beroof. Die huiseienaar, wat glo ŉ lid van die plaaslike buurtwag is, het van die boonste verdieping af waarskuwingskote gevuur. “Die verdagtes het skuiling gesoek en teruggeskiet. Die verdagtes het van hul buit laat val en uiteindelik op vlug geslaan en een van die hulle is in die regterbeen getref,” het Selepe bygevoeg. Die verdagte wat gewond is, is op die toneel in hegtenis geneem en onder polisiebewaking na die Kalafong-hospitaal geneem. Nie een van die slagoffers is ernstig beseer tydens die voorval nie. Van die ware wat geroof is, is teruggevind. Die ander vier aanvallers is steeds soek. Die Erasmia-polisie ondersoek ŉ saak van huisroof en poging tot moord.